钦定古今图书集成/明伦汇编/官常典/第755卷 > 许直
## 钦定古今图书集成/明伦汇编/官常典/第755卷 > 许直

按《明外史》本传：“直字若鲁，如皋人。崇祯七年成进士。
出文震孟门，以名节自砥。除义乌知县，清操皭然。母
忧归，哀毁骨立，终丧蔬食寝柩旁。补广东惠来县，用
清望征授吏部文选主事，进考功员外郎。贼薄都城，
约同官出赀飨士，为死守计。城陷，贼令百官报名，直
曰：‘身可杀，志不可夺’。坚不赴。有传帝南狩者，直将往”
从，见贼骑塞道，出门辄返，曰：“四面兵戈，驾焉往？国乱
不能匡，君危已无济，惟一死以报之而已。”一恸几绝。
客以七十老父为解，直曰：“不死，辱及所生。”乃作书寄
父，赋《绝命诗》六章，闿户自经死。福王时，赠太仆卿，谥
忠节。